Illa farið með hælisleitendur í Grikklandi
Málefni hælisleitenda í Grikklandi eru í ólestri. Aðstæður þeirra eru óviðunandi og þeir sæta harðræði lögreglu. Öfgasamtök notfæra sér ástandið.
Þetta eru niðurstöður rannsóknar sem gerð var í Grikklandi á högum hælisleitenda, en Grikkland er algengur fyrsti viðkomustaður þeirra sem vilja sækja um hæli í Evrópu. Niðurstöðurnar voru kynntar á blaðamannafundi í Aþenu í síðustu viku.
Rannsóknin var framkvæmd af ýmsum mannréttindasamtökum og samtökum þeirra sem láta sig hag hælisleitenda varða.
Lifa í felum og fá ekki hæli
Enginn veit með vissu hversu margir hælisleitendur hafast við í Grikklandi, en ljóst er að þeir skipta hundruðum þúsunda. Til dæmis eru þar meira en 50.000 afganskir hælisleitendur; þeir hafast við á strætum, torgum og undir brúm. Í grein sem birtist í bandaríska dagblaðinu The New York Times fyrir skömmu segir að nánast ómögulegt sé fyrir margt af þessu fólki að fá hæli í landinu, það sé meðvitað um það en eigi ekki annarra kosta völ.
Flóttafólkið lifir þannig í raun og veru í felum, án nokkurra félagslegra réttinda og er auðveldur skotspónn öfgahreyfinga á borð við nýnasistaflokkinn Nýja dögun, en nokkrir meðlimir hans hafa verið dæmdir fyrir að hafa ráðist að hælisleitendum á ýmsa vegu. Þá hafa  þingmenn flokksins  talað um innflytjendur sem undirmálsfólk sem beri með sér alls kyns sjúkdóma.
Lögregla velur 20 í hverri viku
Engin opinber stofnun fer með málefni hælisleitenda í Grikklandi, en fólk sækir um hæli hjá útlendingaeftirlitinu. Í niðurstöðum rannsóknarinnar segir að þar sé einungis tekið við umsóknum á föstudögum. Fólkinu er meinað að bíða innandyra og fær heldur ekki að bíða fyrir framan húsið, heldur er því gert að bíða í hliðargötu þar sem lögregla kemur reglulega og beitir barsmíðum og ýmsu áreiti til að hrekja fólk á  brott eða hindrar það í að komast að byggingunni. Þá er fólki gert að bíða mjög lengi, sumir standa í röðinni svo dögum skiptir, að öðrum kosti missa þeir plássið sitt í röðinni.
Margir hælisleitendur sögðu við rannsakendur að þeir hefðu beðið í röðinni í hverri einustu viku í meira en ár, en lögregla velur 20 manns í hverri viku til að leggja fram umsókn.
Gert erfitt fyrir
Fólkið kemur víða að; til dæmis frá Sýrlandi, Afganistan, Íran, Bangladess, Pakistan, Sómalíu og Súdan. Menningarlegur bakgrunnur þess er ólíkur og alloft kemur til árekstra í biðröðinni. Þrátt fyrir að vera nálæg skiptir lögregla sér lítið af því, nema í lokin til að handtaka fólk.
Niðurstaða rannsóknarinnar var að verið sé að reyna að gera fólki eins erfitt fyrir og mögulegt er að sækja um hæli í Grikklandi. En þetta eru engin ný sannindi. Niðurstöður fyrri rannsókna hafa verið áþekkar og Grikkir hafa löngum setið undir ámæli alþjóðasamfélagsins fyrir illa meðferð á hælisleitendum.
Löndum Evrópusambandsins hefur verið ráðið frá því að senda hælisleitendur til Grikklands vegna þessa, en það er oft gert vegna þess að Grikkland er oft fyrsta Evrópulandið sem hælisleitendur koma til. Til dæmis er talið að meira en 2.000 ólöglegir innflytjendur hafi komið í viku hverri til Grikklands yfir landamærin að Tyrklandi þar til landamæraeftirlit var hert.
Þverbrjóta alþjóðalög og -samþykktir
Í niðurstöðunum segir að ljóst sé að Grikkir þverbrjóti öll alþjóðleg lög og reglur varðandi hælisleitendur og flóttamenn og skorað er á alþjóðasamfélagið að bregðast við.
Sjálfir hafa Grikkir beðið Evrópusambandið um aðstoð við að stemma stigu við fjölda hælisleitenda. Til dæmis kostar ESB nú flutning hælisleitenda frá Grikklandi til heimalanda sinna.
Þrátt fyrir allan þennan fjölda hælisleitenda eru afar fáir sem fá hæli í Grikklandi. Árið 2010 sóttu 10.000 manns um hæli í landinu, 3.500 af þeim umsóknum fengu afgreiðslu og 105 voru samþykktar.
Málefni hælisleitenda í Grikklandi eru í ólestri.
Aðstæður þeirra eru óviðunandi og þeir sæta harðræði lögreglu.
Öfgasamtök notfæra sér ástandið.
Þetta eru niðurstöður rannsóknar sem gerð var í Grikklandi á högum hælisleitenda.
Enginn veit með vissu hversu margir hælisleitendur hafast við í Grikklandi, en ljóst er að þeir skipta hundruðum þúsunda.
Engin opinber stofnun fer með málefni hælisleitenda í Grikklandi, en fólk sækir um hæli hjá útlendingaeftirlitinu.
Þá er fólki gert að bíða mjög lengi, sumir standa í röðinni svo dögum skiptir.
Í niðurstöðunum segir að ljóst sé að Grikkir þverbrjóti öll alþjóðleg lög og reglur varðandi hælisleitendur og flóttamenn og skorað er á alþjóðasamfélagið að bregðast við.